b'\n_START_ARTICLE_\nNikolai Baibakov\n_START_PARAGRAPH_\nNikolai Konstantinovit\xc5\xa1 Baibakov (vene \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb9 \xd0\x9a\xd0\xbe\xd0\xbd\xd1\x81\xd1\x82\xd0\xb0\xd0\xbd\xd1\x82\xd0\xb8\xd0\xbd\xd0\xbe\xd0\xb2\xd0\xb8\xd1\x87 \xd0\x91\xd0\xb0\xd0\xb9\xd0\xb1\xd0\xb0\xd0\xba\xd0\xbe\xd0\xb2; 6. m\xc3\xa4rts (vana kalendri j\xc3\xa4rgi 22. veebruar) 1911 Bakuu kubermang \xe2\x80\x93 31. m\xc3\xa4rts 2008 Moskva) oli aserbaid\xc5\xbeaani p\xc3\xa4ritolu N\xc3\xb5ukogude Liidu majandustegelane ja poliitik. Surmahetkeks oli ta viimane elusolev Jossif Stalini aegne minister.\n_START_SECTION_\nP\xc3\xa4ritolu ja t\xc3\xb6\xc3\xb6 naftat\xc3\xb6\xc3\xb6stuses\n_START_PARAGRAPH_\nBaibakov s\xc3\xbcndis t\xc3\xb6\xc3\xb6liste perekonnas. L\xc3\xb5petanud 1928. aastal keskkooli, asus ta \xc3\xb5ppima Bakuus tegutsenud Aserbaid\xc5\xbeaani Naftainstituuti, mille l\xc3\xb5petas 1932. aastal m\xc3\xa4et\xc3\xb6\xc3\xb6stuse insenerina, spetsialiseerudes t\xc3\xb6\xc3\xb6le naftatootmise ettev\xc3\xb5tetes. T\xc3\xb6\xc3\xb6tanud kolm aastat erialal, l\xc3\xa4bis ta aastatel 1935\xe2\x80\x931937 armeeteenistuse Kaug-Idas, algul suurt\xc3\xbckiv\xc3\xa4e polgu reamehe ja hiljem ohvitserina._NEWLINE_P\xc3\xa4rast armeeteenistust p\xc3\xb6\xc3\xb6rdus ta jaanuaris 1937 tagasi Bakuusse, kus nimetati esmalt kohaliku naftat\xc3\xb6\xc3\xb6stustrusti "Leninneft" vaneminseneriks, sama aasta juulis aga juba peainseneriks. M\xc3\xa4rtsis 1938 edutati Baibakov sama trusti juhatajaks ja juba augustis viidi \xc3\xbcle viit naftat\xc3\xb6\xc3\xb6stust koondava riikliku \xc3\xbchenduse "Vostokneftedob\xc3\xb5t\xc5\xa1a" direktoriks asukohaga Kuib\xc3\xb5\xc5\xa1evi linnas.\n_START_SECTION_\nTegevus naftat\xc3\xb6\xc3\xb6stuse juhtimisel\n_START_PARAGRAPH_\nAastal 1939 sai Nikolai Baibakovist \xc3\x9cleliidulise Kommunistliku (bol\xc5\xa1evike) Partei liige, mis avas talle v\xc3\xb5imalused karj\xc3\xa4\xc3\xa4riks k\xc3\xb5rgetes riigiametites. Samal aastal nimetati ta N\xc3\xb5ukogude Liidu k\xc3\xbcttet\xc3\xb6\xc3\xb6stuse rahvakomissariaadi Ida piirkonna naftahankimise peavalitsuse juhatajaks._NEWLINE_Septembris 1940 \xc3\xbclendati ta N\xc3\xb5ukogude Liidu naftat\xc3\xb6\xc3\xb6stuse rahvakomissari aset\xc3\xa4itjaks. Sellel ametikohal oli \xc3\xbcheks tema peamiseks \xc3\xbclesandeks eristaabi juhtimine, mis tegeles v\xc3\xa4eosade ja strateegiliselt oluliste ettev\xc3\xb5tete k\xc3\xbctusega varustamisega Suure Isamaas\xc3\xb5ja ajal. Sakslaste eduka pealetungi ajal Kaukaasias 1942. aastal vastutas Baibakov sealsete naftat\xc3\xb6\xc3\xb6stusettev\xc3\xb5tete evakueerimise ja mahaj\xc3\xa4\xc3\xa4nud tehnika h\xc3\xa4vitamise eest._NEWLINE_30. novembril 1944 nimetati Baibakov N\xc3\xb5ukogude Liidu naftat\xc3\xb6\xc3\xb6stuse rahvakomissariks. Kui 4. m\xc3\xa4rtsil 1946 jagati rahvakomissariaadi vastutusala kahe uue ministeeriumi vahel, siis asus Baibakov N\xc3\xb5ukogude Liidu l\xc3\xb5una- ja l\xc3\xa4\xc3\xa4nerajoonide naftat\xc3\xb6\xc3\xb6stuse ministri ametikohale; ministeeriumite taas\xc3\xbchendamisel 28. detsembril 1948 sai temast N\xc3\xb5ukogude Liidu naftat\xc3\xb6\xc3\xb6stuse minister. Sellele ametikohale j\xc3\xa4i ta 1955. aastani._NEWLINE_Aastatel 1946\xe2\x80\x931950, 1954\xe2\x80\x931962 ja 1966\xe2\x80\x931989 oli ta \xc3\xbchtlasi ka N\xc3\xb5ukogude Liidu \xc3\x9clemn\xc3\xb5ukogu saadik. Aastatel 1952\xe2\x80\x931961 ja 1966\xe2\x80\x931989 kuulus ta N\xc3\xb5ukogude Liidu Kommunistliku Partei Keskkomiteesse.\n_START_SECTION_\nTegevus rahvamajanduse juhtimisel\n_START_PARAGRAPH_\nMais 1955 nimetati Nikolai Baibakov NSV Liidu Riikliku Plaanikomitee esimeheks. Peatselt sattus ta aga vastuollu tollase NLKP peasekret\xc3\xa4ri Nikita Hru\xc5\xa1t\xc5\xa1ovi majanduspoliitikaga, mis n\xc3\xa4gi ette rahvamajandusega tegelevate \xc3\xbcleliiduliste ministeeriumite likvideerimise ja kohalike rahvamajandusn\xc3\xb5ukogude moodustamise._NEWLINE_Ebausaldusv\xc3\xa4\xc3\xa4rseks muutunud Baibakov viidi mais 1957 \xc3\xbcle Vene NFSV Riikliku Plaanikomitee esimeheks ja Vene NFSV Ministrite N\xc3\xb5ukogu esimehe esimeseks aset\xc3\xa4itjaks. Juba j\xc3\xa4rgmisel, 1958. aastal alandati tema positsiooni veelgi ja ta saadeti t\xc3\xb6\xc3\xb6le eelpool mainitud rahvamajandusn\xc3\xb5ukogudesse. Nii oli Baibakov aastatel 1958\xe2\x80\x931963 Krasnodari rahvamajandusn\xc3\xb5ukogu esimees ja jaanuarist m\xc3\xa4rtsini 1963 P\xc3\xb5hja-Kaukaasia rahvamajandusn\xc3\xb5ukogu esimees._NEWLINE_1963. aastal hakkas tema positsioon taas paranema: m\xc3\xa4rtsis edutati ta NSV Liidu Riikliku Plaanikomitee juures tegutsenud riikliku keemiakomitee esimeheks, sama aasta mais riikliku keemia- ja naftat\xc3\xb6\xc3\xb6stuse komitee esimeheks. Jaanuarist 1964 oktoobrini 1965 oli Baibakov riikliku naftahanket\xc3\xb6\xc3\xb6stuse komitee esimees. K\xc3\xb5igi nende Riikliku Plaanikomitee all\xc3\xbcksuste juhtide ametikohaga kaasnes ka ministri positsioon._NEWLINE_Oktoobris 1965 edutati Baibakov taas NSV Liidu Riikliku Plaanikomitee esimeheks ja \xc3\xbchtlasi NSV Liidu Ministrite N\xc3\xb5ukogu esimehe aset\xc3\xa4itjaks ning temast kujunes tollase valitsusjuhi-NSV Liidu Ministrite N\xc3\xb5ukogu esimehe Aleksei Koss\xc3\xb5gini \xc3\xbcks peamisi ja l\xc3\xa4hemaid n\xc3\xb5uandjaid.\n_START_SECTION_\nTegevus p\xc3\xa4rast pensioneerumist\n_START_PARAGRAPH_\nMihhail Gorbat\xc5\xa1ovi ajal toimunud kaadrivahetuse raames vabastati Nikolai Baibakov oktoobris 1985 oma senistelt ametikohtadelt, kuid 1988. aastani t\xc3\xb6\xc3\xb6tas ta veel NSV Liidu Ministrite N\xc3\xb5ukogu juures n\xc3\xb5unikuna. Aastast 1988 oli ta personaalpension\xc3\xa4r._NEWLINE_Pension\xc3\xa4rina p\xc3\xb6\xc3\xb6rdus ta tagasi oma erialase tegevuse juurde, tegutsedes Venemaa Teaduste Akadeemia nafta- ja gaasiinstituudi teadusliku kaast\xc3\xb6\xc3\xb6tajana. Samuti oli ta mitmete \xc3\xbchingute n\xc3\xb5ukogude liige ja auesimees._NEWLINE_Veel veebruaris 2006 esines 95-aastane Baibakov F\xc3\xb6deratsioonin\xc3\xb5ukogus \xc3\xbclevaatega naftat\xc3\xb6\xc3\xb6stuse olukorrast Venemaal._NEWLINE_Ta suri 31. m\xc3\xa4rtsil 2008 kopsup\xc3\xb5letikku ja maeti Moskva Novodevit\xc5\xa1je kalmistule.\n_START_SECTION_\nTeaduslik p\xc3\xa4rand\n_START_PARAGRAPH_\nT\xc3\xb6\xc3\xb6tades 1930. aastatel Bakuus, t\xc3\xb6\xc3\xb6tas Baibakov v\xc3\xa4lja uue meetodi (Baibakovi meetod), mis n\xc3\xa4gi ette betooni vette valamisel surve kasutamist. See on k\xc3\xbcll t\xc3\xa4naseks vananenud, kuid oli omal ajal uuenduslik ja leidis laia kasutust naftapuurimisobjektide rajamisel Kaspia meres._NEWLINE_Kokku on Baibakov enam kui kahesaja teaduspublikatsiooni autor, mis k\xc3\xa4sitlevad peamiselt nafta- ja maagaasimaardlate ekspluatatsiooni k\xc3\xbcsimusi. Lenini preemia v\xc3\xa4\xc3\xa4riliseks tunnistati tema tegevus maagaasikondensaadi maardlate avastamisel ja kasutuselev\xc3\xb5tmisel._NEWLINE_Baibakovi memuaarid on v\xc3\xa4\xc3\xa4rtuslik allikmaterjal N\xc3\xb5ukogude Liidu ja Venemaa ajaloo uurijatele. Need ilmusid kahes osas \xe2\x80\x93 1993. aastal "Nelik\xc3\xbcmmend aastat valitsuses" ("\xd0\xa1\xd0\xbe\xd1\x80\xd0\xbe\xd0\xba \xd0\xbb\xd0\xb5\xd1\x82 \xd0\xb2 \xd0\xbf\xd1\x80\xd0\xb0\xd0\xb2\xd0\xb8\xd1\x82\xd0\xb5\xd0\xbb\xd1\x8c\xd1\x81\xd1\x82\xd0\xb2\xd0\xb5") ja 1998. aastal "Stalinist Jeltsinini" ("\xd0\x9e\xd1\x82 \xd0\xa1\xd1\x82\xd0\xb0\xd0\xbb\xd0\xb8\xd0\xbd\xd0\xb0 \xd0\xb4\xd0\xbe \xd0\x95\xd0\xbb\xd1\x8c\xd1\x86\xd0\xb8\xd0\xbd\xd0\xb0"). Eesti keelde ei ole neid teoseid t\xc3\xb5lgitud.'